b'\n_START_ARTICLE_\nFriedrich Ludwig Ernst von B\xc3\xbclow\n_START_PARAGRAPH_\nFriedrich Ludwig Ernst rigsfriherre von B\xc3\xbclow (marts 1738 i L\xc3\xbcneburg \xe2\x80\x93 10. september 1811 i Reinhardsgrimme ved Dresden) var en dansk diplomat, far til Conrad Christian von B\xc3\xbclow._NEWLINE_Han var s\xc3\xb8n af landr\xc3\xa5d i L\xc3\xbcneburg Georg Wilhelm friherre von B\xc3\xbclow til G\xc3\xb6ddenst\xc3\xa4dt, som han senere arvede, og Eleonore Charlotte von Grote. I sin tidlige ungdom kom han til det danske hof, blev generaladjudant og staldmester 1768, Ridder af Dannebrog 1769, var 1773 j\xc3\xa6germester i Oldenborg og Delmenhorst, blev 1789 udn\xc3\xa6vnt til gesandt ved hoffet i Portugal, men afgik ikke hertil, blev 1792 gesandt ved det kursachsiske hof, 1793 gehejmer\xc3\xa5d, tilbagekaldt 1798. To \xc3\xa5r senere blev han beskikket til gesandt ved hoffet i Neapel, men da han ytrede \xc3\xb8nske om ikke at afg\xc3\xa5 hertil, blev han atter, 1801, gesandt i Dresden, hvor han d\xc3\xb8de 10. september 1811. Han var ogs\xc3\xa5 kammerherre._NEWLINE_10. december 1762 havde han i Christiansborg Slotskirke \xc3\xa6gtet Anna Sophie komtesse Danneskiold-Laurvig (19. februar 1745 i K\xc3\xb8benhavn - 3. november 1787 i Altona), datter af grev Christian Conrad Danneskiold-Laurvig.'